આ મામલે લોકોની નાડ પારખવામાં પાવરધા સ્ટુડિયો સરસ્વતી જૂનાગઢના ચૅરમેન મનોજભાઈ જોબનપુત્રાનો અભિપ્રાય ઘણી સ્પષ્ટતાઓ કરી આપે છે. મનોજભાઈ કહે છે, ‘ચાર બંગડીવાળી ગાડી.. અગાઉ પણ અમે ઘણા લોકપ્રિય ગીતો આપ્યાં છે, પણ આ ગીત જરા જુદી રીતે બન્યું હોઈ લોકોએ તેને સ્વીકારી લીધું છે. આ ટ્રેન્ડ પાછળ મને સૌથી મોટું કારણ તેમાં રહેલી નવીનતા લાગે છે, કારણ કે અગાઉ મેં કીર્તિદાન ગઢવીને લઈને ‘ટહુકાર’ સિરીઝ કરેલી, જે સારી એવી હિટ રહી છે. તેમાં ઉત્તર ગુજરાતી બોલી અને નવા શબ્દોનું મિશ્રણ હતું જે લોકોને ગમ્યું હતું. પછી થયું એવું કે લોકો તેમને ભજન કરતાં પણ વધુ આ બધાં ગીતોને કારણે ઓળખવા માંડ્યાં. અહીં સમજવું જોઈએ કે ડિજિટલ પ્લેટફોર્મનો ઉપયોગ મોટા ભાગે યંગસ્ટર્સ કરે છે અને તેમણે આ ભાષા, તાલ, સંગીત, ગાયકી સ્વીકારી લીધી છે.’